SET ปิดเช้าวูบ 16 จุด ตามตปท. หลัง”ดาวน์โจนส์” ดิ่งหนัก 500 จุด รับปัจจัยลบหลายด้าน
SET ปิดเช้าวูบ 16 จุด ตามตปท. หลัง"ดาวน์โจนส์" ดิ่งหนัก 500 จุด รับปัจจัยลบหลายด้าน โดยดัชนีปิดเช้านี้ที่ระดับ 1,585.04 จุด ลดลง 16.44 จุด หรือ 1.03% มูลค่าการซื้อขาย 2.16 หมื่นลบ.
18 ธ.ค. 2561

ผู้สื่อข่าวรายงานว่า ดัชนีตลาดหุ้นไทย SET ปิดเช้านี้ (18 ธ.ค.61) ที่ระดับ 1,585.04 จุด ลดลง 16.44 จุด หรือ 1.03% มูลค่าการซื้อขาย 2.16 หมื่นลบ. ขณะที่ดัชนีอุตสาหกรรมดาวโจนส์ เมื่อคืนนี้ (17 ธ.ค.61) ปิดที่ระดับ 23,592.98 จุด ปรับตัวลดลง 507.53 จุด หรือ 2.11%
10 หุ้นกดดัชนีเช้านี้

ด้าน นายธนเดช รังษีธนานนท์ ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) เปิดเผยว่า ตลาดหุ้นไทยเช้านี้ปรับตัวลงในทิศทางเดียวกับตลาดหุ้นในภูมิภาคเอเชียที่ติดลบ เนื่องจาก Sentiment โดยรวมเป็นลบ จากปัจจัยต่างประเทศในหลายประเด็น ไม่ว่าจะเรื่องสงครามการค้าระหว่างสหรัฐและจีนที่ยังมีความไม่แน่นอน และทิศทางการปรับขึ้นอัตราดอกเบี้ย โดยขณะนี้รอเพียงความหวังจากการประชุมธนาคารกลางสหรัฐฯ (เฟด) ว่าจะส่งสัญญาณชะลอการปรับขึ้นอัตราดอกเบี้ยในระยะต่อไปหรือไม่
ส่วนบ้านเราก็จะมีการประชุมคณะกรรมการนโยบายการเงิน (กนง.) ในวันพรุ่งนี้ (19 ธ.ค.) ซึ่งบางฝ่ายคาดการณ์ว่าจะปรับขึ้นอัตราดอกเบี้ย ขณะที่เม็ดเงินจากกองทุน LTF คงอ่อนแรงลงแล้ว เพราะหากมองสองด้าน ก็จะมีด้านหนึ่งที่มีผู้เข้าซื้อหน่วยลงทุนเพื่อสิทธิประโยชน์ทางภาษีฯ อีกด้านก็จะกองทุนบางส่วนที่ครบกำหนดไถ่ถอนพร้อมที่จะขายออกมาเช่นกัน
สำหรับแนวโน้มการลงทุนในช่วงบ่ายนี้ นายธนเดช กล่าวว่า ตลาดฯคงจะยังติดลบต่อไป พร้อมให้แนวรับเดิมที่ไม่ควรหลุด คือ 1,584 จุด หากหลุดก็จะมีแนวรับถัดไปที่ 1,580 จุด ส่วนแนวต้าน 1,600 จุด
 
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTTEP   มูลค่าการซื้อขาย  2,440.03 ล้านบาท ปิดที่ 118.50 บาท  ลดลง  5.50 บาท
PTT     มูลค่าการซื้อขาย  1,685.13 ล้านบาท ปิดที่  47.25 บาท  ลดลง  0.75 บาท
AOT     มูลค่าการซื้อขาย  1,006.52 ล้านบาท ปิดที่  62.50 บาท  ลดลง  0.75 บาท
PTTGC   มูลค่าการซื้อขาย    999.30 ล้านบาท ปิดที่  73.25 บาท  ลดลง  2.75 บาท
SCC     มูลค่าการซื้อขาย    870.83 ล้านบาท ปิดที่ 424.00 บาท  ลดลง  4.00 บาท